રસાકસીભરી બનેલી આ મૅચમાં મિડ-ડે કપના ઇતિહાસમાં હાઇએસ્ટ સ્કોર કરનારી ટીમ ગુર્જર સુતારે ટૉસ જીતીને પ્રથમ બૅટિંગનો નિર્ણય લીધો હતો, પરંતુ મિડ-ડે કપમાં સૌથી વધુ વ્યક્તિગત ૧૬૧ રન ફટકારનાર ગુર્જર સુતારના કૅપ્ટન ધર્મેશ અનુવાડિયા પહેલી ઓવરના પહેલા જ બૉલમાં ક્લીન બોલ્ડ થતાં હાલાઈ લોહાણાએ જબરદસ્ત આંચકો આપ્યો હતો. ત્યાર બાદ વન-ડાઉન આવેલા હરેન અનુવાડિયાની વિકેટ પણ જલદી પડી ગઈ હતી અને પાંચમી ઓવરમાં બેજવાબદારીપૂર્વક વિકેટ ફેંકી દેતાં ૧૦ રન માઇનસ થતાં દુકાળમાં અધિક માસ જેવી પરિસ્થિતિ ગુર્જર સુતારની થઈ હતી. એક પછી એક વિકેટોના પતન વચ્ચે ઓપનર નૈનેશ પંચાસરા (૩૦)એ સૌથી વધુ લાંબો સમય ટકીને ગુર્જર સુતારના સ્કોરને સન્માનજનક સ્થિતિએ પહોંચાડ્યો હતો. હાલાઈ લોહાણા તરફથી જય ચંદારાણા અને પૃથ્વી ઠક્કરે બે-બે વિકેટો ઝડપીને બૅટ્સમેનોને હંફાવી દેતાં ગુર્જર સુતારના ૧૦ ઓવરના અંતે ૮ વિકેટે માત્ર ૭૨ રન જ થયા હતા.